Александар Саша Демајо рођен је 7. октобра 1923. године, у Београду. Отац му се звао Мориц Демајо, био је адвокат и потпредседник Јеврејске сефардске општине, а мајка Алиса, рођена Амар, умрла је пре избијања рата. Похађао је IX мушку гимназију, у Београду, и ту је приступио Напредном омладинском покрету, као и скојевском активу 1939. године. По избијању рата, у априлу 1941. године, са својих 17 година, отишао је на Цетиње и тамо касније матурирао. Због учешћа у Седмојулском устанку, у Црној Гори, он и отац су ухапшени и осуђени на смрт. Пресуда над оцем извршена је одмах, а Александар је избегао смртну казну јер, по италијанском закону, она није могла да се изврши над малолетним лицем. Касније је пребачен у концентрациони логор Ферамонти, на југу Италије. У логору је формирао омладински актив.